جے تیرتھ

**جے تیرتھ** (دیوناگری: जयतीर्थ)، جو **ٹیکاچاریہ** کے نام سے بھی معروف ہیں(1345ء – 1388ء)، ایک ہندو فلسفی، مناظر، ماہرِ جدلیات اور 1365ء سے 1388ء تک مدھو اچاریہ پیٹھ کے چھٹے سربراہ تھے۔ مدھو اچاریہ کی تصانیف کی نہایت مدلل اور ٹھوس وضاحت کی بدولت انھیں دویت ویدانت مکتبِ فکر کی تاریخ کے اہم ترین مصلحین میں شمار کیا جاتا ہے۔ جے تیرتھ نے دویت ویدانت کے فلسفیانہ پہلوؤں کو ایک منظم شکل دی اور اپنی مناظرانہ تحریروں کے ذریعے اسے عصری مکاتب فکر کے ہم پلہ لا کھڑا کیا۔ مدھو اچاریہ اور ویاس تیرتھ کے ہمراہ، جے تیرتھ بھی دویت ویدانت کے تین عظیم روحانی سنت یا "مُنی تری" (मुनित्रय) تسلیم کیے جاتے ہیں۔ مدھوا روایت (پرمپرا) میں جے تیرتھ کو اندر (دیوتاؤں کے بادشاہ) کا اوتار اور آدی شیش کے اثر (آویش) کا حامل سمجھا جاتا ہے۔

طبقہ اشرافیہ کے دیشستھ برہمن خاندان میں پیدا ہونے والے جے تیرتھ نے مدھوا سنت اکشوبھے تیرتھ (وفات 1365ء) سے ملاقات کے بعد دویت ویدانت کی ترویج کو اپنا مقصدِ حیات بنا لیا۔ انھوں نے کل 21 کتابیں تحریر کیں، جو مدھو اچاریہ کے کاموں کی شروحات اور دیگر ہم عصر مکاتبِ فکر، بالخصوص ادویت ویدانت کے عقائد کے تنقیدی مقالات پر مشتمل ہیں، جن میں دویت فکر کی تفصیل بھی ساتھ ہی بیان کی گئی ہے۔ جے تیرتھ کی جدلیاتی مہارت اور منطقی بصیرت کی بنا پر انھیں "ٹیکاچاریہ" (टीकाचार्य) یعنی "عظیم ترین شارح" کا لقب دیا گیا۔

## سوانح عمری
جے تیرتھ کی زندگی سے متعلق تاریخی مآخذ بہت کم ہیں۔ ان کے حالاتِ زندگی کے بارے میں زیادہ تر معلومات ان کے شاگرد ویاس تیرتھ (مشہور فلسفی ویاس تیرتھ نہیں) کی دو کتابوں "انو جے تیرتھ وجے" اور "ورہد جے تیرتھ وجے" اور چلاری سنکرشن اچاریہ (تقریباً 1700ء) کی ایک تالیف سے حاصل ہوتی ہیں۔ روایتی داستانوں اور آرا نگاریوں کے مطابق، جے تیرتھ اندر (دیوتاؤں کے بادشاہ) کے اوتار ہیں جن میں آدی شیش کا اثر (اویش) موجود ہے اور انھیں دیوی درگا (لکشمی) کی معجزانہ عنایات حاصل تھیں۔ اساطیری روایات کے مطابق اپنی پچھلی پیدائش میں اندر نے ارجن کے روپ میں جنم لیا تھا۔ اپنی اگلی زندگی میں انھوں نے ایک بیل کی شکل میں جنم لیا۔ اس بیل نے اڈوپی اور بدری ناتھ کے درمیان مدھو اچاریہ کے سفر میں ان کے کتب خانے کا بوجھ اٹھایا تھا۔

جے تیرتھ "دھونڈو پنت" (یا دھونڈو راؤ) رگھوناتھ کے نام سے پنڈھرپور کے قریب واقع منگلویڈھا (موجودہ شولاپور ضلع، مہاراشٹر) میں وشوامتر گوتر کے دیشستھ برہمن طبقے سے تعلق رکھنے والے اشرافیہ خاندان دیش پانڈے خاندان میں پیدا ہوئے۔ ان کے والد کا نام رگھوناتھ پنت دیش پانڈے اور والدہ کا نام ساکو بائی تھا۔ ان کے والد عسکری مرتبے کے حامل ایک جاگیردار تھے۔ دھونڈو پنت نے عیش و عشرت میں پرورش پائی۔ ان کا رجحان کھیلوں، بالخصوص گھڑ سواری کی طرف زیادہ تھا۔ بیس سال کی عمر میں، دریائے بھیما کے کنارے تارک الدنیا یوگی اکشوبھے تیرتھ سے اچانک ملاقات کے بعد ان کی زندگی میں ایسی تبدیلی آئی جس نے انھیں اپنی سابقہ زندگی تیاگنے پر مجبور کر دیا، حالانکہ انھیں اپنے خاندان کی سخت مزاحمت کا سامنا کرنا پڑا۔ کافی غور و خوض کے بعد ان کا خاندان رضامند ہو گیا اور بعد ازاں اکشوبھے تیرتھ نے انھیں دویت ویدانت کی راہ میں شامل کر لیا اور ان کا نام "جے تیرتھ" رکھا۔ جے تیرتھ 1365ء میں اکشوبھے تیرتھ کے جانشین کے حیثیت سے مٹھ کے سربراہ بنے۔ انھوں نے بیعت اور 1388ء میں اپنی وفات کے درمیان تئیس سال کے مختصر عرصے میں کئی شروحات اور مقالات تصنیف کیے۔

## تصانیف

جے تیرتھ سے 21 تصانیف منسوب ہیں، جن میں سے 18 کتب مدھو اچاریہ کے تصانیف کی شروحات ہیں۔ "نیائے سُدھا"، جو مدھو اچاریہ کی تصنیف "انو ویکھیان" کی شرح ہے، ان کا شاہکار مانی جاتی ہے۔ 24,000 اشعار پر مشتمل یہ کتاب فلسفیوں اور ان کے فلسفوں کے ایک وسیع سلسلے کا جائزہ اور تنقید پیش کرتی ہے، جس میں ہندومت کے قدامت پسند مکاتبِ فکر جیسے میمانسا اور نیائے سے لے کر غیر روایتی مکاتب فکر جیسے بدھ مت اور جین مت تک شامل ہیں؛ اس کتاب میں وہ دویت کے حق میں دلائل پیش کرتے ہیں۔ اپنی شروحات کے علاوہ انھوں نے 4 آزاد مقالے بھی تحریر کیے ہیں، جن میں "پرمان پدھتی" اور "واداولی" نمایاں ہیں۔ "پرمان پدھتی" دویت ویدانت کے نظریۂ علم پر ایک مختصر رسالہ ہے جو متعلقہ پرمانوں (ذرائع علم)، حقیقت و مغالطہ کے نظریے اور علم کی صداقت سے بحث کرتا ہے، جبکہ "واداولی" حقیقت کی ماہیت اور واہمہ سے متعلق ہے۔

## وراثت
دویت ادب کی تاریخ میں جے تیرتھ کو ایک منفرد اور ممتاز مقام حاصل ہے۔ ان کے اسلوبِ تحریر کی فصاحت اور نپے تلے انداز کے ساتھ ساتھ ان کی غیر معمولی جدلیاتی مہارت نے ان کی تصانیف کو وقت کے گرد و غبار سے بچائے رکھا، جس کی تائید بعد کے فلسفیوں مثلاً ویاس تیرتھ، وجیندر تیرتھ، رگھوتم تیرتھ، راگھویندر تیرتھ اور وادی راج تیرتھ کی شروحات سے بھی ہوتی ہے۔ ان کا شاہکار "نیائے سُدھا" یا "منطق کا امرت" ان تمام فلسفوں کی تردید سے عبارت ہے جو اس دور میں رائج تھے۔ پریرا رقم طراز ہیں: "ان کی عظیم الشان تصنیف 'منطق کا امرت' ہندوستان کی الہیاتی کامیابیوں کے بلند ترین میناروں میں سے ایک ہے"۔ داس گپتا کے بقول: "جے تیرتھ اور ویاس تیرتھ ہندوستانی فکر میں عظیم ترین جدلیاتی مہارت کے حامل ہیں"۔

## برنداون
جے تیرتھ چودھویں صدی عیسوی میں گلبرگہ ضلع کے مقام ملکھیڑ میں دریائے بھیما کے معاون اور مقدس دریا کاگینا کے کنارے زندہ "برنداون" (سمادھی) میں داخل ہوئے۔ جے تیرتھ کا برنداون، اکشوبھے تیرتھ اور رگھوناتھ تیرتھ کے برنداونوں کے درمیان واقع ہے۔ ہر سال بھارت کی مختلف ریاستوں سے ہزاروں افراد "آرادھنا" کے میلے میں شرکت کرتے ہیں۔

## حوالہ جات

## کتابیات
* 
* 
* 
* 
* 
* 
* 
* 
* 
* 

## بیرونی روابط
* Dvaita.org پر جے تیرتھ کا تعارف 

زمرہ:دویت ویدانت
زمرہ:مہاراشٹر کے اسکالر
زمرہ:چودہویں صدی کے ہندوستانی فلسفی
زمرہ:1345ء کی پیدائشیں
زمرہ:سنسکرت شعرا
زمرہ:دویتی فلاسفہ
زمرہ:مدھو روایت کے مذہبی رہنما
زمرہ:تاریخ مہاراشٹر
زمرہ:تاریخ کرناٹک